CELEX: 52013PC0413
Language: mt
Date: 2013-06-13
Title: Proposta għal DEĊIŻJONI TAL-KUNSILL li temenda d-Direttiva 2010/18/UE tal-Kunsill fir-rigward tal-bidla fl-istatus tal-Majott

|
			
		
		
		52013PC0413
		
			Proposta għal DEĊIŻJONI TAL-KUNSILL li temenda d-Direttiva 2010/18/UE tal-Kunsill fir-rigward tal-bidla fl-istatus tal-Majott /* COM/2013/0413 final - 2013/0189 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Permezz tad-Deċiżjoni 2012/419/UE,
il-Kunsill Ewropew emenda l-istatus tal-Majott fil-konfront tal-Unjoni,
b'effett mill-1 ta' Jannar 2014. B'konsegwenza ta' dan, minn din
id-data, il-Majott mhux se tibqa' territorju ekstra-Ewropew sabiex issir
reġjun ultraperiferiku skont l-Artikoli 349 u 355(1), tat-TFUE.
Id-dritt tal-Unjoni se jibda japplika għal Majott
mill-1 ta' Jannar 2014.
Din il-proposta hija s-segwitu ta' eżami
tal-applikazzjoni ppreżentata mill-awtoritajiet Franċiżi
għal modifika tal-acquis tal-Unjoni, permezz ta' posponiment
tal-implimentazzjoni tad-Direttiva 2010/18/UE
tat-8 ta' Marzu 2010 li timplimenta l-Ftehim Qafas rivedut dwar
il-liv tal-ġenituri konkluż minn BUSINESSEUROPE, UEAPME, CEEP u ETUC
u li tħassar id-Direttiva 96/34/KE. 
Din it-talba ta' posponiment tidher
oġġettivament iġġustifikata fid-dawl tas-sitwazzjoni
ekonomika partikolari tal-gżira ta' Majott:
·              
is-suq tax-xogħol mhuwiex żviluppat
ħafna u r-rata ta' attività hija baxxa għal popolazzjoni attiva
b'total ta' 43 200 persuna. 
·              
15% tal-impjiegi totali għadhom jinsabu
fis-setturi tradizzjonali (il-produzzjoni ta' prodotti agroalimentari,
xogħol tal-artiġjanat u kummerċ fuq skala żgħira) li
jikkorrispondu ma' attivitajiet ta' sussistenza. 
·              
Il-PDG għal kull abitant huwa 30% inqas
mill-medja tal-UE. 
·              
L-awtoritajiet Franċiżi qed jipprevedu li
jżidu progressivament id-drittijiet soċjali, biex jevitaw kwalunkwe
destabbilizzazzjoni ekonomika tal-gżira. B'konsegwenza ta' dan,
iż-żieda tal-kontribuzzjonijiet prevista se ssir b'ritmu bil-mod
ħafna, billi l-allinjament tal-kontribuzzjonijiet ma' dawk komunement
applikabbli ġie estiż sas-sena 2036. 
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT
Il-Kummissjoni ma wettqitx valutazzjoni
tal-impatt. Madankollu, wara eżaminazzjoni tal-punti differenti u b'mod
partikolari tat-talba ta' Franza, din kellha kuntatti mar-rappreżentanti
tal-awtoritajiet Franċiżi bil-għan li jiġu evalwati
aħjar ir-raġunijiet għall-miżura ta' posponiment mitluba.
3.           L-ELEMENTI LEGALI
TAL-PROPOSTA
B'konformità mal-Artikolu 155(2) tat-TFUE,
il-Kunsill għandu s-setgħa li jadotta l-miżuri ta'
implimentazzjoni tal-ftehimiet konklużi fil-livell tal-Unjoni Ewropea bejn
is-sħab soċjali fil-qasam tat-trattament ugwali
għall-irġiel u n-nisa f'dak li jikkonċerna l-opportunitajiet
tagħhom fis-suq tax-xogħol u l-ugwaljanza fix-xogħol.
It-talba Franċiża għal posponiment
tal-implimentazzjoni għall-31 ta' Diċembru 2018 dehret
li hija ġġustifikata fid-dawl tas-sitwazzjoni ekonomika partikolari
tad-dipartiment il-ġdid ekstra-Ewropew ta' Majott, li jeħtieġ
allinjament progressiv tal-leġiżlazzjoni Majottiża
mal-leġiżlazzjoni Franċiża u ma' dik Ewropea kif ukoll
żieda progressiva tad-drittijiet soċjali sabiex tiġi evitata
d-destabbilizzazzjoni ekonomika tal-gżira li tkun tirriżulta minn
żieda mhux progressiva tad-drittijiet soċjali u li tiġi
garantita l-kisba progressiva tat-trattament ugwali fil-qasam partikolari
tal-liv tal-ġenituri.
Abbażi ta' dan, qed jiġi propost li
d-Direttiva 2010/18/UE tal-Kunsill, tat-8 ta' Marzu 2010
tiġi emendata bil-għan li Franza tingħata posponiment
tal-implimentazzjoni tad-Direttiva fil-Majott
sal-31 ta' Diċembru 2018.
2013/0189 (NLE)
Proposta għal
DEĊIŻJONI TAL-KUNSILL
li temenda d-Direttiva 2010/18/UE tal-Kunsill
fir-rigward tal-bidla fl-istatus tal-Majott
IL-KUNSILL TAL-UNJONI EWROPEA,
wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 155(2)
tiegħu,
wara li kkunsidra l-proposta mill-Kummissjoni
Ewropea,
Billi:
(1)       Permezz
tad-Deċiżjoni 2012/419/UE[1],
il-Kunsill Ewropew iddeċieda li jemenda l-istatus ta' Majott fil-konfront
tal-Unjoni mill-1 ta' Jannar 2014. B'konsegwenza ta' dan, minn
din id-data, Majott mhux se tibqa' territorju ekstra-Ewropew sabiex issir
reġjun ultraperiferiku skont l-Artikoli 349 u 355(1), tat-Trattat.
Id-dritt tal-Unjoni se japplika għall-Majott min din id-data.
Għandhom jiġu stabbiliti ċerti miżuri speċifiċi
ġustifikati mis-sitwazzjoni partikolari ta' Majott.
(2)       Filwaqt li titqies
is-sitwazzjoni ekonomika u soċjali partikolari ta' Majott, b'mod
partikolari l-fatt li s-suq tax-xogħol mhuwiex żviluppat ħafna u
li r-rata ta' attività mhija għolja xejn, perjodu addizzjonali
għall-implimentazzjoni tad-Direttiva 2010/18/UE tal-Kunsill
tat-8 ta' Marzu 2010 li timplimenta l-Ftehim Qafas rivedut dwar
il-liv tal-ġenituri konkluż minn BUSINESSEUROPE, UEAPME, CEEP u ETUC
u li tħassar id-Direttiva 96/34/KE[2]
jidher xieraq sabiex tiġi garantita l-kisba progressiva tat-trattament
ugwali fil-qasam partikolari tal-liv tal-ġenituri u sabiex ma jiġix
destabilizzat l-iżvilupp ekonomiku tal-gżira, u b'hekk jippermettilha
ttejjeb din is-sitwazzjoni partikolari. 
(3)       Id-Direttiva 2010/18/UE
għandha għalhekk tiġi emendata skont dan,
ADOTTA DIN
ID-DEĊIŻJONI:
Artikolu 1
Fl-Arikolu 3(2) tad-Direttiva 2010/18/UE,
jiddaħħal is-subparagrafu li ġej: 
"Għad-dipartiment Franċiż
ekstra-Ewropew ta' Majott, il-perjodu addizzjonali li hemm referenza
għalih fl-ewwel subparagrafu huwa estiż
sal-31 ta' Diċembru 2018."
Artikolu 2
Din
id-Deċiżjoni hija indirizzata lir-Repubblika Franċiża.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 204, 31.7.2012, p. 131.
[2]               ĠU L 68, 18.3.2010, p. 13.